苏轼
谢苏自之惠酒
高士例须怜曲糵，此语尝闻退之说。
我今有说殆不然，曲糵未必高士怜。
醉者坠车庄生言，全酒未若全于天。
达人本自不亏缺，何暇更求全处全。
景山沉迷阮籍傲，毕卓盗窃刘伶颠。
贪狂嗜怪无足取，世俗喜异矜其贤。
杜陵诗客尤可笑，罗列八子参群仙。
流涎露顶置不说，为问底处能逃禅。
我今不饮非不饮，心月皎皎长孤圆。
有时客至亦为酌，琴虽未去聊忘弦。
吾宗先生有深意，百里双罂远将寄。
且言不饮固亦高，举世皆同吾独异。
不如同异两俱冥，得鹿亡羊等嬉戏。
决须饮此勿复辞，何用区区较醒醉。